SKRIFTLIG FORESPØRGSEL P-1940/01

af Joaquim Miranda (GUE/NGL) til Kommissionen

(26. juni 2001)

Om: Indførelse af naturgas i Lissabon-distriktet

Indførelsen af naturgas i Lissabon-distriktet har ført til mange klager fra forbrugere af naturgas og til en markant stigning i antallet af ulykker på grund af den dårlige kvalitet af de tjenester, der ydes af Lisboagás.

Dette skyldes nedlukningen af tekniske afdelinger inden for Lisboagás, som førte til nedlæggelse af en række arbejdspladser og dermed afskedigelsen af arbejdstagere med erfaring og kvalifikationer på et højt teknisk niveau; disse arbejdstagere er i mellemtiden blevet erstattet af entreprenører og underentreprenører, som benytter løst ansat arbejdskraft, eller snarere dårligt uddannet arbejdskraft.

Desuden har Lisboagás, hvad angår de gamle gasledninger og -installationer i byen, ikke foretaget de nødvendige udskiftninger af alle rørledninger af bly, galvaniseret jern med utætte sammenføjninger med visk, støbejern med påsvejsede sammenføjninger og pakninger bestående af bly- og asbesttråde, etc. Desuden har naturgas ikke samme karakteristika som bygas, og det fremtidige forsyningsnet vil derfor være endnu mere sårbart med hensyn til udslip og ulykker.

Disse forhold er blevet stærkt kritiseret af en række organer, herunder den portugisiske forbrugersammenslutning og af Lissabons Protecção Civil da Câmara Municipal, som har været på kontrolbesøg i forbrugernes huse og har påvist mange uregelmæssigheder og gasudslip, som giver anledning til store bekymringer med hensyn til installationernes sikkerhed.

Fællesskabslovgivningen vedrørende gassektoren kræver imidlertid, at hvert distributionsselskab administrerer, vedligeholder og udvikler et sikkert, pålideligt og effektivt net med behørig hensyntagen til miljøet.

Er Kommissionen bekendt med denne alvorlige situation, og i hvilken udstrækning er EU's lovgivningsbestemmelser overholdt? Hvilke foranstaltninger kræves iværksat i henhold til disse lovgivningsbestemmelser for at sikre et forsvarligt net, der forhindrer ulykker, som skyldes anvendelsen af mangelfulde materialer eller det faktum, at der ikke er anvendt kvalificeret arbejdskraft i forbindelse med nettets installering?

Svar afgivet på Kommissionens vegne af Loyola de Palacio

(27. juli 2001)

Kommissionen er ikke tidligere blevet underrettet om mangler i gasforsyningsnettet i Lissabon.

Sikre og pålidelige naturgasledninger er en ufravigelig forudsætning for at kunne begrænse de risici, der er forbundet med transporten af naturgas. Som følge af naturgassens fysiske karakteristika og de dermed forbundne risici for såvel den offentlige sundhed som miljøet er Kommissionen af den opfattelse, at man nøje må følge de nationale og internationale forskrifter og standarder for konstruktion og anlæggelse af gasledningsnet og de dertil knyttede faciliteter, hvad enten de anvendes i overensstemmelse med den nationale lovgivning eller sammen med denne.

Ansvaret for overholdelsen og opretholdelsen af de tekniske sikkerhedskrav under den nationale lovgivning om konstruktion og drift af gasinstallationer, gasledninger og distributionssystemer påhviler de nationale myndigheder.

Kommissionen har ingen direkte kompetence for så vidt angår sikkerheden i forbindelse med de tekniske gasinstallationer.

Ifølge portugisisk lovgivning skal alle naturgasprojekter godkendes af Industri- og Energiministeriet. De tekniske specifikationer skal være i overensstemmelse med den relevante nationale lovgivning og følgelig med de tekniske krav og specifikationer, der er fastlagt i de forskellige gennemførelsesbestemmelser hertil. Så vidt det er Kommissionen bekendt, ligger de krav, der stilles til konstruktion og anlæggelse af gasledninger i henhold til den portugisiske lovgivning, og den obligatoriske anvendelse af de internationale standarder og normer, der er udarbejdet på dette område, på et lige så højt niveau som i de øvrige medlemsstater og bør, dersom de overholdes behørigt, kunne sikre en betryggende drift og levering af naturgas.